  Виталий Пронин Самоизоляция вакытэ тросэз киужен вырыны кутскизы. Мон но кӧня ке толэзь пуйытэк кыллем миндэрме дӥсяй. Миндэр пуйыез пужыятон понна нырысь ик ӟеч канва быръёно. Али котькыӵезэ шедьтыны луэ. Пичи но шоро-куспо панноослы, картинаослы крахмалэн пыӵамез тупалоз, соку со формазэ ӟеч возе, пяльцы но кулэ ӧвӧл. Нош миндэрлы небытэз, огшорыез тупалоз, угось азьланяз сое басма борды вуроно на. Пужыятыны кутскон азьын канваез пӧсь вуын миськоно, мед пуксёз шуыса, угось со пужыятэм бере эшшо пичи кылёз — вань тыршемды юнме луоз. Суред шедьтӥ Интернетысь. Таберемулине басьтоно. Тыршоно бездӥсьтэмзэ шедьтыны. Сӥньыслэсь ӟечлыксэ эскерыны капчи. Пӧсь-пӧсь вуын коттоно, собере тӧдьы басма вискы пачкатыса кысконо, пытьы кылиз ке — иське, сӥньыс бездэ. Мынам миндэрелэн кузьдалаез но пасьталаез 38 сантиметр. Отчы оглом 9 суред тэриз. Дэмласал азьло огзэ суредэз лэсьтыны, собере мертаны, мар быдӟа со луиз. Соя ини лыдъяны, кӧня ряд вис кароно суредъёс вискын, кӧня ряд дуръёссэ пужыятоно. Кулэ луоз 2-3 вень, угось тамында кирос лэсьтыса, соос воль-воль луэмысь ӝог дугдо. Пяльцыез суредлэн быдӟалаезъя быръёно, озьы пужыятӥськыны капчигес луоз. Азьзэ пужыятэм бере мултэс канваез вандоно, дуръёссэ вурыны кӧня ке сантиметр кельтыса. Берзэ зӧк басмалэсь вуроно. Яра молниен лэсьтыны, но мон запахен гинэ вури. Огзэ басма кесэгез миндэр быдӟа вандӥ, мукетсэ, выллапаласьсэ, пичигес. Ваче вурыса, аспӧртэм кисы кадь пӧрмиз. Пуйыез дӥсяны но, кыльыны но капчи. Таӵе миндэрез быдэстыны секыт ӧвӧл — дыр но чидан кулэ. ________ Мария ЕМЕЛЬЯНОВА  